
S ocietatea contemporană este adesea caracterizată cu 
expresia „societate de consum”, ceea ce sugerează super¬ 
ficialitatea şi înclinaţia spre cantitativ. în privinţa aspectelor 
surprinse de această expresie, în zile!e noastre sunt urmărite 
insistent produsele (mărfurile) destinate satisfacerii unor tre¬ 
buinţe tot mai sofisticate, ce ţin ele senzorial, de material, de 
imediat. însă o astfel de preocupare, generalizată, poate afecta 
semnificativ dispoziţia omului pentru lucrarea duhovnicească, 
pentru rugăciune şi post, pentru ajutorarea aproapelui. 

Pe de altă parte, explorarea ştiinţifică a continuat să 
scoată la iveală caracteristici remarcabile privind Universul 
şi viaţa. în secolul trecut, decenii la rând, fizica, astrofizica şi 
cercetările referitoare la cosmologie au evidenţiat caracteris¬ 
tici paradoxale ce privesc structurile şi interacţiunile prezente 
în cosmos şi tainele lumii vii. începutul secolului al XXI-lea 
ne-a arătat că acum cel mai amplu front de lucru al cercetă¬ 
rii ştiinţifice vizează însăşi viaţa omului, făptură înzestrată cu 
trup şi suflet. Astfel, preocupările interdisciplinare şi dialogul 
dintre filosofie, teologie şi ştiinţă, intensificat în secolul tre¬ 
cut mulţumită rezultatelor cosmologiei, îşi află continuare, 
în prezent, în noi deschideri ale medicinei şi neuroştiinţelor, 
de data aceasta către teologia şi spiritualitatea creştină. în 
aceste ample domenii de activitate, sunt scoase la lumină, 
deopotrivă, date ce privesc legătura dintre starea sufletească 





Notă editorială 


şi sănătatea trupului, modul în care gândurile, emoţiile şi 
experienţele afectează stările sufleteşti ale persoanei, dar şi 
adâncimile ei tainice şi modalităţile concrete prin care practica 
vieţii spirituale şi credinţa îi influenţează sănătatea şi viaţa. în 
fine, ţinând seama de legătura strânsă dintre experienţele 
concrete ale vieţii personale şi dispoziţiile, convingerile şi acţi¬ 
unile noastre, cercetarea ştiinţifică, prin numeroase rezultate 
ale ei, oferă astăzi unele lămuriri ce vizează felul în care cul¬ 
tura, comportamentele şi obişnuinţele înrâuresc starea sănă¬ 
tăţii trupeşti si viata sufletească. 

Desigur, un aspect deosebit de semnificativ relativ la 
toate aceste teme noi de lucru, situat la confluenţa spiritualită¬ 
ţii cu medicina şi ştiinţele comportamentale, îl reprezintă con¬ 
statările cu valenţe etice şi terapeutice, întrucât multe dintre 
concluziile cercetărilor aduse în discuţie privesc viaţa lăuntrică 
şi relaţia cu semenii. în felul acesta, datele ştiinţifice ajung să 
formuleze indicaţii cu valoare morală sau terapeutică, pentru 
viaţa persoanei şi a comunităţii, punctând ceea ce este dezira- 
bil în gândurile şi acţiunile omeneşti. 

în rândurile acestui nou volum ce poartă semnătura 
părintelui diacon Adrian Sorin Mihalache, sunt de regăsit con¬ 
sideraţii de acestfel, care pun în lumină întâlnirea edificatoare 
dintre, pe de o parte, locurile ce ne fac cunoscută experienţa 
sfinţilor părinţi şi, pe de altă dată, datele recente din neuroş- 
tiinţe. Departe de a fi de natură să dezmintă vechile învăţături 
ale teologiei ortodoxe, cele mai noi cuceriri ale ştiinţei tocmai 
le confirmă. Incluzând si fiiosofia în ecuaţie, autorul notează: 

„[...] de-a lungul mai multor decenii ale secolului trecut, 
cercetarea ştiinţifică a înaintat semnificativ pe frontul lumii 
înconjurătoare. în baza acestui progres spectaculos, s-a for¬ 
mulat ideea - prezentă şi în abordările privitoare la dialogul 

dintre teologie şi ştiinţă - potrivit căreia fizica, prin datele ei 
remarcabile, a adus ştiinţa mai aproape de filosofie.” (p. 16). 

Cu deosebire despre neuroştiinţe este vorba aici; iar din 
cercul lor, despre acel compartiment anume care vizează stu¬ 
diul alcătuirilor şi proceselor cerebrale. Motivul pentru aceasta 
e dat de faptul că, aşa cum este enunţat în volum, „[... ] neu- 
rostiintele au devenit [...1 unul dintre avocaţii cei mai convin- 

gători ai vieţii spirituale, consolidând deschiderea ştiinţei faţă 
de filosofie şi teologie [... ]” (p. 17). 

învăţăturile anterior evocate, preceptele care întemeiază 
abordarea creştină a mintii si a sensibilităţii omeneşti, sunt, 

cum reiese din paginile acestei cărţi, în relaţie de congruenţă 
cu descoperirile si afirmaţiile neurostiintelor moderne. în acest 

punct, găsim o specificaţie notabilă: „în particular, o direc¬ 
ţie importantă [...] o reprezintă explorarea neuroştiinţifică a 
practicilor spirituale, identificarea posibilelor influenţe exer¬ 
citate de acestea asupra cortexului şi asupra mecanismelor 
fiziologice. Aici pot fi incluse [...] investigaţii care urmăresc 
amprentele cerebrale corespunzătoare diverselor experienţe 
spirituale. Sunt în atenţie efectele unor activităţi specifice vieţii 
religioase (cum ar fi meditaţia, rugăciunea, diversele stări con¬ 
templative, participarea la ritualul religios sau compasiunea) 
asupra funcţionării creierului.” (p. 22). 

Primeşte astfel întărire gândul unităţii (şi unicităţii) adevă¬ 
rului privind întregul fiinţării omeneşti. De asemenea, gândul 
coeziunii caracterizând ansamblul creaţiei divine, coeziune de 

care cunoaşterea omenească încearcă să se apropie şi care se 
răsfrânge în viaţa obişnuită, curentă, a comunităţilor umane 
şi a fiecărei persoane în parte. „Cosmosul e organizat într-un 
mod corespunzător capacităţii noastre de cunoaştere. Cosmo¬ 
sul şi natura umană ca intim legată de cosmos sunt imprimate 

de o raţionalitate, iar omul - creatură a lui Dumnezeu - e dotat 
în plus cu o raţiune capabilă de cunoaştere conştientă a raţio¬ 
nalităţii cosmosului şi a propriei sale natir ri.” 1 

O exemplară înfăţişare a coeziunii menţionate aflăm în 
prezentul volumul. Şi, alături de acesta, încă un accent din 
cuprinsul lucrării e vrednic să fie reţinut. Anume, acela pus pe 
necesitatea luării-aminte la mrejele sau tentaţiile unor valori 
aparente, ale unor bunuri iluzorii. Timpurile (post)moderne 
sunt asaltate de astfel de himere, ce caută să năruiască temeiu¬ 
ri e valorice ale umanităţii dintotdeauna. A răspunde afirmativ 
incitării, astăzi omniprezente, la grabnică satisfacere a oricărei 
trebuinţe conduce, cu vremea, la statornicirea unei dispoziţii 
lăuntrice nocive. 

Consolidată ca efect al căutării asidue a îndestulării nevo¬ 
ilor, amintita dispoziţie nocivă produce efecte şi la nivel cere¬ 
bral. Este indusă o înclinaţie către a întrebuinţa îritr-o cât mai 
mică măsură facultăţile cerebrale ţinând de cunoaştere, de 

curiozitatea inte ectua ă (aceea care urmăreşte pătrunderea 
cauzelor, a temeiurilor). 

Astfel, notabila evoluţie a cercetărilor din domeniul neu- 

roştiinţelor constituie un aspect asupra căruia partea intro¬ 
ductivă a volumului de faţă atrage atenţia. Este vorba despre 
desfăşurări pe care autorul le consideră a fi ilustrative pentru o 
tot mai clar perceptibilă conturare a unei afinităţi între ştiinţă, 
în general, şi domenii precum teologia şi filosofia. Un alt aspect 
învederat aici, către a cărui tratare cititorul este anuntat că au 
a se îndrepta multe dintre paginile ce urmează, priveşte o cali¬ 
tate specială a neuroştiinţelor. Anume, aceea de a confirma, cu 


1 Pr. Dumitru Stăniloae, Teologia Dogmatica Ortodoxă , voi. I, Ed. IBM BOR, 
Bucureşti, 2003, p. 10. 

mijlocirea unor date specifice, obţinute prin procedee proprii 
lor, validitatea unor repere fundamentale ale vieţii spirituale. 

In partea a doua a volumului, autorul evidenţiază rapor¬ 
turile de apropiere dintre exteriorizarea unor valori preţuite în 
creştinism şi dobândirea de către om a unei condiţii prielnice, 
lăuntrice şi trupeşti. Se arată, astfel, că studii cuprinzătoare şi 
amănunţite, întreprinse şi desfăşurate recent, au descoperit că 
faptul de a ne manifesta, în relaţie cu celălalt, compasiunea, 
empatia sau disponibilitatea pentru a acorda sprijin ne influ¬ 
enţează benefic sănătatea fizică, precum şi stările sufleteşti. E 
mai cu seamă cazul raporturilor din cadrul familiei. Mai speci¬ 
fic, e de remarcat cu deosebire importanţa ce-i revine afecţiu¬ 
nii materne, în stadii timpurii ale vieţii copilului. Manifestarea 
iubirii din partea marnei produce asupra copilului nou-născut o 
înrâurire binefăcătoare, generând echilibru psihic şi fizic. 

Ştiinţa modernă probează existenţa unei corelaţii între 
intensitatea şi constanţa trăirilor de ordin spiritual, pe de o 
parte, şi buna stare a sănătăţii, pe de altă parte, după cum se 
va vedea în partea a lll-a a lucrării. S-a dovedit astfel că o viaţă 
religioasă activă (definită de compasiune, dusă spre binele unei 
comunităţi, în solidaritate cu ceilalţi) favorizează sănătatea. în 
plus, previne o plagă de care societatea actuală este profund 
marcată: solitudinea. 

O astfel de viaţă, trăită sub imperiul unor coordonate spi¬ 
rituale, dezvoltă consecinţe transformatoare benefice chiar în 
ce priveşte structura şi funcţiile creierului. O veche teză, abor¬ 
dată în cea de-a patra parte, admisă multă vreme în dome¬ 
niul neuroştiinţelor, acreditează ideea că, la un anume stadiu 
al vârstei adulte, legăturile dintre neuroni devin inflexibile, 
rigide. Este o eventualitate cu totul străină de viziunea pe care 
spiritualitatea creştină o propovăduieşte, pe care realităţile 

duhovniceşti o validează. Or, descoperiri ale medicinei zilelo 
noastre infirmă teza amintită. S-a dovedit că, indiferent de 
vârsta biologică, sistemul nervos e capabil de reorganizare, de 
înnoire. Omul e definit de libertate, persoana trece dincolo de 
imperative pe care natura sau cultura i le pun înainte. Urmând 
pilda Mântuitorului lisus Hristos, a Dumnezeului-om, omul se 
poate apropia de dumnezeire, depăşind spectrul desfăşurări¬ 
lor temporale exterioare, ca şi pe acela al morţii. 

Se împlineşte astfel pe sine, îşi câştigă fericirea. în obţine¬ 
rea stării acesteia fericite, un rol considerabil e de recunoscut 
inteligenţei spirituale. Este cu neputinţă ca o viaţă să-şi atingă 
deplinătatea, să ajungă a fi întreagă, în absenţa spiritualităţii. 
Iar o adevărată viaţă spirituală pretinde disponibilitate pentru 
jertfă şi trăire a iubirii de Dumnezeu şi de semeni, cu aşezarea 
într-un plan secund a scopurilor relative la bunăstarea materi¬ 
ală. O realitate subliniată în secţiunea a cincea a cărţii. 

După cum reiese din partea finală a volumului, dobân¬ 
direa de către om a unei condiţii lăuntrice care să fie cât mai 
apropiată desăvârşirii este hotărâtoare şi pentru natura şi cali¬ 
tatea explorărilor ştiinţifice, care tind a fi, în măsura posibilu¬ 
lui, obiective. (O apreciere întărită de împrejurarea că fizica 
modernă atestă realitatea impactului pe care observatorul îl 
are asupra comportamentului sistemului observat.) Cea care 
intervine aici (şi ocupă un loc central în consideraţiile Părinţilor 
Bisericii asupra firii şi evoluţiilor omeneşti) este lucrarea des- 
pătimirii. Spre înfăptuirea acesteia, raţiunea, mintea şi inima 
omului (ale celui pe care autorul îl socoteşte a fi „cel mai mare 
mister al Universului”) sunt de pus în slujba actualizării unui 
dialog cu Dumnezeu. Aşa îşi află ele împlinirea, libertatea, în 
realizarea unităţii cunoscătoare cu Adevărul, Care nu este o 
abstracţiune sau o proiecţie, ci este Persoană. 

Textele care alcătuiesc volumul Eşti ceea ce trăieşti. Câteva 

date recente din neuroştiinţe şi experienţele duhovniceşti ale 
Filocaliei, scris de Părintele Diacon Adrian Sorin Mihalache, au 
fost publicate în perioada 2011-2016 în Ziarul Lumina al Patriar¬ 
hiei Române si ne oferă date recente si rafinate de ordin sti- 

inţific, privind înţelegerea modului în care creierul omenesc şi 
mintea omenească sunt structurate si în care îsi exercită influ- 

enţele. în prezentarea acestor date ştiinţifice, pe care le anali¬ 
zează atent, autorul se raportează constant şi în mod original 
la teologia patristică, a cărei perpetuă actualitate este astfel 
încă o dată dovedită. 

Publicarea acestui volum constituie un eveniment edito¬ 
rial inedit în spaţiul cultural românesc, întrucât în paginile lui 
este pentru prima dată creionată o paralelă între cercetările 
din domeniul neuroştiinţelor şi învăţăturile părinţilor filocaliei. 

